ভেঙে পড়ল অসম-বাংলা সংযোগকারী ব্রিজ! চাঞ্চল্য

ওয়েব ডেস্ক : শুক্রবার গভীর রাতে ঘটে গেল ভয়াবহ ঘটনা। ভেঙে পড়ল অসম-বাংলা সংযোগ রক্ষাকারী শিল্পী টগর অধিকারী সেতু (Bridge Collapsed)। এই ঘটনায় চাঞ্চল্য ছড়িয়েছে এলাকায়। দ্রুত ব্রিজটিকে আবার যাতে নির্মাণ করা হয়, তার জন্য দাবি জানিয়েছেন স্থানীয় সাধারণ মানুষরা।

জানা গিয়েছে, শুক্রবার গভীর রাতে ঘটনাটি ঘটেছিল কোচবিহার (Cooch Behar) জেলার তুফানগঞ্জ দুই ব্লকের দেবগ্রাম আমবাড়ী এলাকায়। স্থানীয়রা জানিয়েছেন, শুক্রবার গভীর রাতে প্রচন্ড শব্দে ঘুম ভেঙে যায় তাঁদের। তার পরেই তাঁরা বাইরে বেরিয়ে দেখেন ব্রিজটি ভেঙে গিয়েছে। আর ভাঙা ব্রিজের উপর দাঁড়িয়ে রয়েছে একটি ডাম্পার। স্থানীয়দের অভিযোগ, ডাম্পার নিয়ে যাওয়ার পথেই সেতুটি ভেঙে যায়।

আৎও খবর : আন্তর্জাতিক কলকাতা চলচ্চিত্র উৎসবে শান্তিপুরের শর্টফিল্ম ‘শেষ বেলা’

জানা যাচ্ছে, বহুবছরের পুরনো এই সেতুটি। প্রশাসনের তরফ থেকে সতর্ক না করলেও স্থানীয়রাই এই ব্রিজের উপর দিয়ে ভারী যানবাহন চলাচলে সতর্ক করে দেন। এই পথ ধরেই তুফানগঞ্জ দুই ব্লক হয়ে সহজেই অসমে প্রবেশ করা যায়। আবার অসম থেকে সহজেই তুফানগঞ্জ দুই ব্লকে আসা যায়।

প্রতিদিন হাজার হাজার মানুষ এই পথ ধরেই যাতায়াত করে কিন্তু ব্রিজটি ভেঙে (Bridge Collapsed) যাওয়ায় থমকে গিয়েছে যোগাযোগ ব্যবস্থা। পাশেই রয়েছে আমবাড়ি বাজার, মানসাই হাই স্কুল সহ একাধিক প্রতিষ্ঠান। এরকম পরিস্থিতিতে প্রায় ১০ থেকে ১৫ কিলোমিটার ঘুরে তাদের যাতায়াত করতে হবে বলে জানাচ্ছেন স্থানীয়রা। এই পরিস্থিতিতে প্রশাসন যাতে দ্রুত এই এলাকায় ব্রিজের ব্যবস্থা করে সেই দাবি জানানো হয়েছে স্থানীয়দের তরফে।